



**GHID PENTRU AUTORITĂȚILE PUBLICE LOCALE**

**Reorganizarea serviciului de alimentare cu apă și de canalizare în vederea realizării politicii naționale de dezvoltare a sectorului**

6/3/2019

Liliana Belecciu, Gheorghe Ciobanu

Cuprins

[**1 Întroducere 2**](#_Toc8607521)

[**2 Cadrul legal 4**](#_Toc8607522)

[**3 Autorități și competențe 5**](#_Toc8607523)

[**3.1 Autoritățile administrației publice locale 5**](#_Toc8607524)

[**3.2 Agenția Națională pentru Reglementare în Energetică 7**](#_Toc8607525)

[**3.3 Ministerul Agriculturii, Dezvoltării Regionale și Mediului 8**](#_Toc8607526)

[**4 Etapele implementării cadrului instituțional 9**](#_Toc8607527)

[**4.1 Prezentare generală 9**](#_Toc8607528)

[**4.2 Etapa I. Etapa pregătitoare. Studiul de oportunitate 10**](#_Toc8607529)

[**4.3 Etapa II. Înființarea Operatorului Regional 13**](#_Toc8607530)

[**4.4 Etapa III. Delegarea gestiunii serviciilor publice de alimentare cu apă și de canalizare 27**](#_Toc8607531)

[**5 Anexe. 31**](#_Toc8607532)

# Introducere

Dezvoltarea sectorului alimentare cu apă şi sanitaţie se bazează pe principalul document din sector - Strategia de alimentare cu apă şi sanitaţie (2014-2028), care vizează îmbunătăţirea politicilor naţionale şi armonizarea cadrului legal în conformitate cu acquis-ul comunitar şi standardele europene.

Regionalizarea serviciului public de alimentare cu apă și de canalizare este elementul cheie al politicii de dezvoltare a sectorului. Realizarea cu succes a acestui proces, va conduce, cu siguranță, la îmbunătățirea eficienței infrastructurii și serviciilor locale de apă și canalizare, care sunt fragmentate și dispersate în prezent, creşterea calității și diminuarea costurilor, atragerea investițiilor, dezvoltarea strategiei de dezvoltare armonioasă a comunităților locale pe termen lung etc.

Realizarea politicii naționale de dezvoltare a sectorului are la bază cooperarea inter-municipală în dezvoltarea serviciilor de alimentare cu apă și de canalizare. Acest proces presupune organizarea, în comun, a serviciilor publice de alimentare cu apă și de canalizare și implementarea unor proiecte de infrastructură. În acest scop, întreprinderile municipale se vor reorganiza în societăți comerciale, vor extinde aria de prestare a serviciilor de alimentare cu apă și canalizare către alte unități administrativ-teritoriale, devenind operatori regionali viabili economic.

Procesul de regionalizare a demarat în 2010, odată cu înființarea primilor operatori regionali care au regionalizat gestiunea serviciilor de alimentare cu apă și de canalizare. În ultimii ani, un număr tot mai mare de consilii locale au conștientizat necesitatea gestiunea serviciului de alimentare cu apă și de canalizare în comun cu alte unități administrativ-teritoriale. În timpul apropiat, aceste autorități publice locale vor demara procesul de regionalizare a serviciului de alimentare cu apă și de canalizare. Prin urmare este, în mod evident, nevoie de un ghid pentru autoritățile publice locale privind implementarea cadrului instituțional de regionalizare a serviciului de alimentare cu apă și de canalizare.

Prezentul Ghid este destinat autorităților publice locale, companiilor care furnizează/prestează serviciul public de alimentare cu apă și de canalizare, precum și experților implicați în politica națională de dezvoltare a sectorului de alimentare cu apă și sanitație.

Scopul acestui Ghid constă în prezentarea unor informații clare privind cadrul legal și etapele care trebuie parcurse pentru crearea unui operator regional şi realizarea unui sector al serviciilor de alimentare cu apă şi de canalizare care să funcţioneze eficient în sistem regional. Este esențial, ca în procesul de pregătire a structurii instituționale a operatorului regional, toate aspectele să fie clare pentru toate părțile participante.

Ghidul este elaborat în conformitate cu cadrul legal existent în Republica Moldova. Principalul document îl reprezintă Ordinul Ministerului Mediului pentru aprobarea Conceptului de regionalizare a serviciului public de alimentare cu apă și de canalizare și Ghidului privind regionalizarea serviciului public de alimentare cu apă și de canalizare nr. 122 din 04.12.2015.

De asemenea, prezentul Ghid are la bază experiența raionului Cahul privind implementarea procesului de regionalizare a serviciului de alimentare cu apă și de canalizare. Autoritățile publice locale din raionul Cahul au beneficiat de asistență acordată prin proiectul „Modernizarea serviciilor publice locale în Republica Moldova” implementat de Agenția de Cooperare Internațională a Germaniei (GIZ).

# Cadrul legal

1. Legea privind administraţia publică locală nr. 436 din 28.12.2006, publicată în Monitorul Oficial al Republicii Moldova nr. 32-35 din 09.03.2007.
2. Legea privind descentralizarea administrativă nr. 435 din 28.12.2006, publicată în Monitorul Oficial al Republicii Moldova nr. 29-31 din 02.03.2007;
3. Legea privind finanţele publice locale nr. 397-XV din 16.10.2003, publicată în Monitorul Oficial al Republicii Moldova nr. 248/253 din 16.10.2003.
4. Legea serviciilor publice de gospodărie comunală nr. 1402-XV din 24.10.2002, publicată în Monitorul Oficial al Republicii Moldova nr.14-17/49 din 07.02.2003.
5. Legea privind serviciul public de alimentare cu apă şi de canalizare nr. 303 din 13 decembrie 2013, publicată în Monitorul Oficial al Republicii Moldova nr. 60-65 din 14.03.2014.
6. Codul civil al Republicii Moldova nr. 1107-XV din 6 iunie 2002, publicat în Monitorul Oficial al Republicii Moldova nr. 82-86 din 22.06.2002.
7. Legea privind societăţile pe acţiuni nr. 1134-XIII din 02.04.1997, publicată în Monitorul Oficial al Republicii Moldova nr. 38-39 din 12.06.1997.
8. Legea privind societățile cu răspundere limitată nr. 135 din 14.06.2007, publicată în Monitorul Oficial al Republicii Moldova nr. 127-130 din 17.08.2007.
9. Legea cu privire la întreprinderea de stat și întreprinderea municipală nr. 246 din 23.11.2017, publicată în Monitorul Oficial al Republicii Moldova nr. 441-450 din 22.12.2017.
10. Legea privind înregistrarea de stat a persoanelor juridice şi a întreprinzătorilor individuali nr.220-XVI din 19.10.2007, publicată în Monitorul Oficial al Republicii Moldova nr. 184-187 din 30.11.2007.
11. Legea privind administrarea şi deetatizarea proprietăţii publice nr. 121 din 04.05.2007, publicată în Monitorul Oficial al Republicii Moldova nr. 90-93 din 29.06.2007.
12. Legea cu privire la proprietatea publică a unităților administrativ-teritoriale nr. 523 din 16.07.1999, publicată în Monitorul Oficial al Republicii Moldova nr. 124-125 din 11.11.1999.
13. Legea privind delimitarea proprietății publice nr. 29 din 05.04.2018, publicată în Monitorul Oficial al Republicii Moldova nr. 142-148 din 04.05.2018.
14. Legea cu privire la activitatea de evaluare nr. 989 din 18.04.2002, publicată în Monitorul Oficial al Republicii Moldova nr. 102 din 16.07.2002.
15. Ordinul Ministerului Mediului pentru aprobarea Conceptului de regionalizare a serviciului public de alimentare cu apă și de canalizare și Ghidului privind regionalizarea serviciului public de alimentare cu apă și de canalizare nr. 122 din 04.12.2015, publicat în Monitorul Oficial al Republicii Moldova nr. 49-54 din 04.03.2016.
16. Ordinul Ministerului Finanțelor cu privire la aprobarea Regulamentului privind inventarierea nr.60 din 29.05.2012, publicat în Monitorul Oficial al Republicii Moldova nr. 166-169 din 10.08.2012.
17. Hotărârea CNPF nr. 13/10 din 13.03.2018 cu privire la aprobarea Instrucţiunii privind etapele, termenele, modul și procedurile de înregistrare a valorilor mobiliare (Instrucţiune), publicată în Monitorul Oficial al Republicii Moldova nr. 157-166 din 18.05.2018.

# Autorități și competențe

În ceea ce priveşte regionalizarea şi activitatea operatorilor din sectorul de alimentare cu apă și de canalizare, autorităţile administraţiei publice locale, Agenția Națională pentru Reglementare în Energetică şi Ministerul Agriculturii, Dezvoltării Regionale și Mediului au principalele competenţe şi responsabilităţi.

## Autoritățile administrației publice locale

Potrivit art. 3 alin. (2) din Legea nr. 303 din 13.12.2013, serviciul public de alimentare cu apă şi de canalizare se înfiinţează, se organizează şi se administrează de autorităţile administraţiei publice locale pentru satisfacerea necesităţilor colectivităţilor locale.  La organizarea, funcţionarea şi dezvoltarea serviciului public de alimentare cu apă și de canalizare, interesul general al localităților și al cetățenilor este prioritar.

|  |
| --- |
| În Republica Moldova, administrația publică locală este organizată pe două nivele: nivelul II este reprezentată de autoritățile raionului, în timp ce nivelul I îl constituie autoritățile publice din orașe/municipii, comune, sate. |

|  |
| --- |
| Conform art. 4 alin. (1) din Legea privind descentralizarea administrativă nr. 435 din 28.12.2006, autoritățile publice locale de nivelul întâi sunt responsabile de distribuirea apei potabile, construirea şi întreţinerea sistemelor de canalizare şi de epurare a apelor utilizate şi pluviale. |

Astfel, autoritățile deliberative ale unităților administrativ-teritoriale de nivelul I (consiliile locale) au competența exclusivă privind înființarea, organizarea, coordonarea, monitorizarea şi controlul funcţionării serviciilor publice de alimentare cu apă și de canalizare, precum şi crearea, administrarea şi exploatarea bunurilor proprietate publică din infrastructura tehnico-edilitară a unităţilor administrativ-teritoriale aferente acestui serviciu.

Principalele competențe ale autorităților publice locale, statuate în art. 8 alin. (1) din Legea nr. 303 din 13.12.2013 sunt:

* elaborarea şi implementarea planurilor proprii de dezvoltare şi de funcţionare, pe termen scurt, mediu şi lung, a serviciului public de alimentare cu apă şi de canalizare în conformitate cu planurile urbanistice generale, cu programele de dezvoltare social-economică a unităţii administrativ-teritoriale, precum şi potrivit angajamentelor internaţionale în domeniul de protecţie a mediului;
* înfiinţarea, organizarea, coordonarea, monitorizarea şi controlul funcţionării serviciului public de alimentare cu apă şi de canalizare;
* aprobarea tarifelor la serviciul public de alimentare cu apă potabilă şi de canalizare şi pentru serviciile auxiliare furnizate de către operatori consumatorilor, calculate în conformitate cu metodologiile elaborate şi aprobate de către Agenţie;
* administrarea sistemului public de alimentare cu apă şi de canalizare ca parte a infrastructurii tehnico-edilitare a unităţilor administrativ-teritoriale respective;
* delegarea gestiunii serviciului public de alimentare cu apă şi de canalizare şi a bunurilor publice corespunzătoare conform legislaţiei în vigoare;
* contractarea sau garantarea, în condiţiile legii, a împrumuturilor pentru finanţarea programelor de investiţii în vederea dezvoltării sistemului public de alimentare cu apă şi de canalizare a localităţilor, pentru efectuarea de lucrări noi sau de extinderi, pentru dezvoltarea de capacităţi, inclusiv pentru reabilitarea, modernizarea şi reechiparea sistemelor existente;
* asigură alimentarea cu apă, precum şi serviciul de canalizare în situaţii excepţionale; etc.

|  |
| --- |
| Din experiența României, este recomandabil ca procesul de regionalizare să fie coordonat şi mediat de Consiliul Raional, având în vedere funcţia şi autoritatea pe care o are la nivel local. Mai mult decât atât, se recomandă participarea Consiliului Raional la înființarea Operatorului Regional, alături de consiliile locale. |

## Agenția Națională pentru Reglementare în Energetică

Agenția Națională pentru Reglementare în Energetică (în continuare ANRE) este autoritatea publică centrală de reglementare și monitorizare a activităților din sectorul de alimentare cu apă și de canalizare.

Printre atribuțiile ANRE, enumerate în art. 7 alin. (2) din Legea nr. 303 din 13.12.2013, menționăm:

* elaborarea, prelungirea, suspendarea și retragerea de licenţe operatorilor care furnizează/prestează serviciul public de alimentare cu apă şi de canalizare la nivel de raion, municipiu şi oraş;
* elaborarea şi aprobarea cadrului legal terțiar care reglementează serviciul public de alimentare cu apă și de canalizare;
* avizarea tarifelor pentru serviciul public de alimentare cu apă şi de canalizare şi tarifele pentru serviciile auxiliare furnizate la nivel de raion, municipiu şi oraş, determinate şi justificate de operator în conformitate cu metodologiile aprobate de Agenţie, şi le prezintă spre aprobare consiliilor locale;
* aprobarea tarifelor pentru serviciul public de alimentare cu apă şi de canalizare, precum şi pentru serviciile auxiliare, furnizate de operatori la nivel de raion, municipiu şi oraş, în cazul în care consiliile locale respective au delegat Agenţiei dreptul deplin de aprobare a tarifelor;
* aprobarea tarifelor pentru serviciul public de alimentare cu apă şi de canalizare furnizat la nivel de raion, municipiu şi oraş în cazul neaprobării acestora de către consiliile locale, în baza cererii operatorului şi a avizului prezentat de Agenţie, în termenul stabilit de prezenta lege;
* monitorizarea respectării de către operatori, tarifele cărora sunt aprobate de Agenţie, a indicatorilor de performanță a serviciului public de alimentare cu apă şi de canalizare, stabiliţi în Regulamentul aprobat de Agenţie;
* monitorizarea şi controlul, în modul şi în limitele stabilite de lege, a activității operatorilor care furnizează serviciul la nivel de raion, municipiu şi oraş, inclusiv respectarea de către aceştia a obligaţiilor stabilite prin lege, licenţe, regulamente şi metodologii aprobate de Agenţie.

## Ministerul Agriculturii, Dezvoltării Regionale și Mediului

Ministerul Agriculturii, Dezvoltării Regionale și Mediului (în continuare MADRM) este organul central de specialitate al administrației publice care asigură elaborarea politicii naționale în sectorul de alimentare cu apă și sanitație, a cadrului legislativ și de reglementare, precum și punerea ulterioară în aplicare a prevederilor documentelor de politici, inclusiv planificarea și implementarea investițiilor în infrastructura de alimentare cu apă și de canalizare.

# Etapele implementării cadrului instituțional

## Prezentare generală

Implementarea cadrului instituțional privind regionalizarea serviciului public de alimentare cu apă și de canalizare presupune parcurgerea a 3 etape:

1. ***Etapa I. Etapa pregătitoare. Studiul de oportunitate***

În această etapă autoritățile publice locale urmează să decidă asupra înființării, organizării, funcționării și gestiunii serviciilor publice de alimentare cu apă și de canalizare, în comun, cu alte unități administrativ-teritoriale. În acest sens, autoritățile publice locale vor dispune elaborarea unui studiu de oportunitate. Concluziile și soluțiile propuse în studiul de oportunitate reprezintă temeiul pentru gestiunea delegată prin înființarea, organizarea și gestiunea, în comun, a serviciilor de alimentare cu apă și de canalizare.

1. ***Etapa a II. Înființarea Operatorului Regional***

Operatorul regional este persoana juridică care va furniza/presta serviciul de alimentare cu apă și de canalizare consumatorilor, inclusiv va asigura administrarea și exploatarea sistemului aferent acestui serviciu.

În vederea înființării Operatorului Regional, autoritățile publice locale vor desfășura o serie de activități, precum: inventarierea, evaluarea și delimitarea bunurilor aferente serviciului de alimentare cu apă și de canalizare, elaborarea actelor de constituire, adoptarea deciziilor consiliilor locale/raionale privind înființarea Operatorului Regional, semnarea actului de constituire al Operatorului Regional, înregistrarea la Agenția Servicii Publice, în vederea dobândirii personalității juridice.

1. ***Etapa a III. Delegarea gestiunii serviciului de alimentare cu apă și de canalizare***

Pentru început, autoritățile publice locale vor dispune elaborarea unui studiu de specialitate privind stabilirea indicatorilor de performanţă ai serviciului furnizat/prestat consumatorilor, a Regulamentului de organizare şi funcționare și a Caietului de sarcini pentru serviciul de alimentare cu apă și de canalizare; va aproba delegarea gestiunii serviciului și a contractului de delegare a gestiunii cu anexele obligatorii.

În continuare, vor fi detaliate etapele și activitățile care trebuie parcurse în vederea implementării cadrului instituțional privind regionalizarea serviciului de alimentare cu apă și de canalizare.

## Etapa I. Etapa pregătitoare. Studiul de oportunitate

Înfiinţarea, organizarea, funcţionarea şi gestiunea serviciilor publice de alimentare cu apă şi de canalizare sunt fundamentate pe baza unor studii de oportunitate pentru fundamentarea și identificarea soluțiilor optime de gestiune a serviciului public de alimentare cu apă și de canalizare.

|  |
| --- |
| Potrivit art. 11 din Legea nr. 303 din 13.12.2013, gestiunea serviciilor publice de alimentare cu apă și de canalizare poate fi organizată în două modalități:   1. gestiune directă, prin care autorităţile administraţiei publice locale îşi asumă nemijlocit toate sarcinile şi responsabilităţile privind organizarea, conducerea, gestionarea, administrarea, exploatarea, funcţionarea şi finanţarea serviciului public de alimentare cu apă şi de canalizare; 2. gestiune delegată, este modalitatea de management prin care autoritățile administrației publice locale atribuie unuia sau mai multor operatori gestiunea propriu-zisă a serviciului, inclusiv administrarea și exploatarea sistemelor publice de alimentare cu apă și canalizare aferente acestuia, în baza unui contract de delegare a gestiunii.   Forma de gestiune se stabilește prin decizii ale autorităților deliberative ale unităților administrativ-teritoriale, în funcție de natura și starea serviciului; necesitatea asigurării celui mai bun raport calitate-preț; interesele actuale și de perspectivă ale unităților administrativ-teritoriale; mărimea și complexitatea sistemelor de alimentare cu apă și de canalizare. |

În această etapă, autoritățile publice locale participante vor desfășura următoarele activități:

1. **Elaborarea studiului de oportunitate**

În conformitate cu art. 13 alin. (14) din Legea nr. 303 din 13.12.2013, consiliile locale/raionale vor asigura elaborarea unui studiu de oportunitate pentru fundamentarea și identificarea soluțiilor optime de gestiune a serviciului public de alimentare cu apă și de canalizare.

Ce este un studiu de oportunitate?

Potrivit art. 4 din Legea nr. 303 din 13.12.2013, studiul de oportunitate este un document realizat de autoritatea publică locală în scopul colectării de date economico-financiare suficiente pentru fundamentarea necesității și oportunității de delegare a gestiunii serviciului public de alimentare cu apă și de canalizare.

Studiul de oportunitate cuprinde examinarea următoarelor elemente:

* + 1. necesitățile localităților;
    2. suprafața, gradul de dezvoltare şi particularităţile economico-sociale ale localităţilor;
    3. starea sistemelor de alimentare cu apă şi de canalizare existente;
    4. posibilităţile locale de finanţare a exploatării şi funcţionării serviciului, respectiv a înfiinţării ori dezvoltării sistemului public de alimentare cu apă și de canalizare;
    5. raportul cost-calitate optim pentru serviciul furnizat/prestat consumatorilor.

Studiul de oportunitate poate fi elaborat:

1. pentru o singură unitate administrativ-teritorială;
2. pentru două sau mai multe unități administrativ-teritoriale;
3. pentru toate unitățile administrativ-teritoriale din cadrul unui raion; în acest caz inițiativa și dispunerea efectuării studiului de oportunitate poate aparține Consiliului raional.

Schița unui Studiu de oportunitate pentru fundamentarea și identificarea soluțiilor optime de gestiune a serviciului public de alimentare cu apă și de canalizare se prezintă în anexa nr. 1.

1. **Dezbateri publice cu consumatorii**

Deși legislația nu prevede expres această activitate, se recomandă organizarea unor dezbateri publice şi consultarea consumatorilor din fiecare unitate administrativ-teritorială în ceea ce priveşte înfiinţarea, funcţionarea şi gestiunea serviciilor publice de alimentare cu apă şi de canalizare. Este o aplicare directă a principiului constituțional potrivit căruia cetăţenii sunt consultați în problemele locale de interes deosebit. Astfel, consumatorii vor cunoaște proiectele care urmează a fi implementate în localitate.

În art. 109 din Constituția Republicii Moldova este statuat expres:

*"(1) Administraţia publică în unităţile administrativ-teritoriale se întemeiază pe principiile autonomiei locale, ale descentralizării serviciilor publice, ale eligibilităţii autorităţilor administraţiei publice locale şi ale consultării cetăţenilor în problemele locale de interes deosebit."*

1. **Adoptarea deciziilor consiliilor locale/consiliilor raionale de aprobare a studiului de oportunitate**

Studiul de oportunitate va fi supus aprobării de către autoritățile publice locale/raionale în termen de 6 luni de la luarea deciziei privind delegarea gestiunii sau de la primirea unei propuneri formulate de un investitor interesat.

1. **Adoptarea de către consiliile locale/consiliile raionale a deciziilor privind aprobarea formei de gestiune delegată a serviciului de alimentare cu apă și de canalizare (pe baza studiului de oportunitate).**

În cazul în care, concluziile și soluțiile propuse în studiul de oportunitate recomandă gestiunea delegată prin înființarea, organizarea și gestiunea, în comun, a serviciilor de alimentare cu apă și de canalizare, consiliile locale/consiliile raionale trebuie să adopte decizii privind forma de gestiune delegată.

***Document unic de aprobat de către consiliu local/consiliu raional:***

Decizie privind aprobarea Studiului de oportunitate și a formei de gestiune delegate a serviciului public de alimentare cu apă și de canalizare (decizie-model se prezintă în anexa nr. 2).

## Etapa II. Înființarea Operatorului Regional

Înfiinţarea Operatorului Regional are la bază deciziile autorităților publice locale privind aprobarea studiului de oportunitate și a formei de gestiune delegată a serviciului de alimentare cu apă şi de canalizare.

|  |
| --- |
| Potrivit art. 4 din Legea nr. 303 din 13.12.2013, **operatorul regional** este operatorul organizat ca societate comercială, cu capital social deținut integral de una sau mai multe unități administrativ-teritoriale, care asigură furnizarea/prestarea serviciului public de alimentare cu apă și de canalizare pe raza de competență a mai multor unități administrativ-teritoriale, inclusiv administrarea și exploatarea sistemelor publice de alimentare cu apă şi de canalizare. |

Operatorul Regional poate fi înfiinţat prin una din următoarele modalităţi:

1. reorganizarea administrativă a întreprinderilor municipale care furnizează/prestează serviciul public de alimentare cu apă și de canalizare(în practică, principala întreprindere din sector existentă în raion) într-o societate comercială, urmată de majorarea capitalului social al acesteia prin aporturi de capital ale unităților administrativ-teritoriale care vor delega gestiunea serviciului acestui operator;
2. majorarea capitalului unei societăţi comerciale existente (deja deţinută de o unitate administrativ-teritorială - principala societate comercială din sector existentă în raion) prin aporturi de capital ale unităților administrativ-teritoriale care devin astfel acţionari ai Operatorului Regional;
3. prin înfiinţarea unei societăţi comerciale noi, cu capital social integral public, care are drept acţionari doar unităţi administrativ-teritoriale din zona în care Operatorul Regional va furniza acest serviciu.

|  |
| --- |
| Practica internațională și legislația în vigoare(Ordinul Ministerului Mediului pentru aprobarea Conceptului de regionalizare a serviciului public de alimentare cu apă și de canalizare și Ghidului privind regionalizarea serviciului public de alimentare cu apă și de canalizare nr. 122 din 04.12.2015) recomandă crearea unor Operatori Regionali care să opereze serviciile de alimentare cu apă și de canalizare pentru o zonă care să acopere cel puțin 100.000 de locuitori și cât mai multe zone urbane.  Astfel, se recomandă înființarea unui Operator regional în principalul oraș din raion, care își va extinde treptat aria de operare către toate unitățile administrativ-teritoriale din acest raion, depășind, ulterior, și limitele administrative ale acestuia. Ideal ar fi crearea unor Operatori Regionali care să activeze în limitele administrative ale mai multor raioane. A se evita crearea mai multor Operatori Regionali pe teritoriul aceluiași raion. |

|  |
| --- |
| Uniunea Europeană și instituțiile financiare internaționale recomandă ca Operatorii Regionali să desfășoare în singur gen de activitate principal - furnizarea/prestarea serviciului de alimentare cu apă și de canalizare. Nu se acceptă alte servicii de gospodărie comunală, cum ar fi serviciul de salubrizare etc. |

Următoarele activități urmează a fi desfășurate în vederea înființării Operatorului Regional:

***1. Crearea unui grup de lucru format din reprezentanții unităților administrativ-teritoriale care intenționează să înființeze Operatorul Regional***

La şedinţele grupului de lucru vor fi analizate detaliile legale şi instituţionale privind mărimea capitalului social, stabilirea aportului fiecărei autorități publice locale la capital social al Operatorului Regional etc. Concluziile vor fi consemnate într-un raport al negocierilor. Această activitate are caracter de recomandare, însă creează premisele unei analize detaliate a viitoarelor responsabilități.

De asemenea, în cadrul grupului de lucru se va decide asupra formei de organizare juridică a Operatorului Regional.

După cum s-a menționat anterior, Operatorul Regional este o societate comercială fondată exclusiv de unități administrativ-teritoriale, al cărei principal gen de activitate îl reprezintă furnizarea/prestarea serviciului de alimentare cu apă și de canalizare către consumatori, inclusiv administrarea și exploatarea sistemelor aferente acestui serviciu.

Deși legea prevede expres că Operatorul Regional este o societate comercială, nu identifică expres tipul acesteia.

|  |
| --- |
| Potrivit art. 106 alin. (2) din Codul civil:  *"Societatea comercială poate fi constituită doar sub formă de societate în nume colectiv, de societate în comandită, de societate cu răspundere limitată şi de societate pe acţiuni."* |

Dintre formele pe care poate să le îmbrace societatea comercială enumerate expres în Codul civil, în sectorul de alimentare cu apă și sanitație pot fi agreate doar societățile pe acțiuni și societățile cu răspundere limitată.

|  |
| --- |
| Potrivit art. 2 alin. (1) din Legea privind societățile cu răspundere limitată nr. 135 din 14.06.2007, ***societatea cu răspundere limitată*** este societatea comercială cu personalitate juridică al cărei capital social este divizat în părţi sociale conform actului de constituire şi ale cărei obligaţii sînt garantate cu patrimoniul societăţii. |
| Conform art. 2 alin. (1) din Legea privind societăţile pe acţiuni nr. 1134-XIII din 02.04.1997, ***societate pe acţiuni*** este societatea comercială al cărei capital social este în întregime divizat în acţiuni şi ale cărei obligaţii sînt garantate cu patrimoniul societăţii. |

Totuși, alegerea formei de organizare juridică - societate pe acțiuni sau societate cu răspundere limitată - reprezintă competența autorităților publice locale, care vor decide în cunoștință de cauză.

|  |
| --- |
| Uniunea Europeană, instituțiile financiare internaționale recomandă societatea pe acțiuni, ca formă de organizare juridică pentru operatorii din sectorul de alimentare cu apă și de canalizare. Astfel, se urmărește crearea unor operatori mari și puternici, care să asigure servicii durabile.  Spre exemplu, Operatorii Regionali existenți în Republica Moldova sunt organizați în societate pe acțiuni - S.A. „Apă-canal Chișinău”, S.A. „Servicii comunale Florești”, S.A. „Apă-canal Leova”, S.A. „Apă-Termo Ceadâr-Lunga”, S.A. „Regia Apă-canal Orhei”, S.A. „Regia Apă-canal Soroca”, S.A. „Amen-Ver Hîncești”, S.A. „Apa Canal Nisporeni”, S.A. „Apă-canal Cahul”. |

***2. Elaborarea actelor de constituire a societăţii comerciale nou-înființate sau rezultată în urma reorganizării***

În procesul de agreare a formei finale a actului de constituire a viitorului Operator Regional, vor fi supuse discuției următoarele aspecte:

* obiectul de activitate a Operatorului Regional (1. Captarea, tratarea, înmagazinarea, transportul şi distribuția apei potabile; 2. Colectarea, transportul şi epurarea apelor uzate în Aria delegării; 3. Lucrări de întreținere, înlocuire și dezvoltare a sistemelor publice de alimentare cu apă şi de canalizare);
* clauze privind organele de conducere, administrare și control;
* modul de distribuire a beneficiilor și de suportare a pierderilor;
* modul de dizolvare și lichidare a societății etc.

Acte de constituire model pentru societatea pe acțiuni se găsesc în anexa nr. 3.

Acte de constituire model pentru societatea cu răspundere limitată se găsesc în anexa nr. 4.

***3. Inventarierea, evaluarea, delimitarea și transmiterea bunurilor aferente serviciului de alimentare cu apă și de canalizare***

Concomitent cu celelalte activități se va desfășura și inventarierea, evaluarea, delimitarea și transmiterea bunurilor aferente serviciului de alimentare cu apă și de canalizare.

|  |
| --- |
| Potrivit art. 131 din Legea privind serviciul public de alimentare cu apă şi de canalizare nr. 303 din 13 decembrie 2013, sistemele publice de alimentare cu apă și de canalizare sunt parte componentă a infrastructurii tehnico-edilitare a unităților administrativ-teritoriale, sunt bunuri de interes și folosință publică și aparțin, prin natura lor sau potrivit legii, domeniului public al unităților administrativ-teritoriale, fiind supuse regimului juridic al proprietății publice în conformitate cu Legea nr. 29/2018 privind delimitarea proprietății publice.  Aceste bunuri nu pot fi depuse ca aport la capitalul integral al societăților comerciale (inclusiv cele înființate de autoritățile administrației publice locale și centrale) și nu pot constitui garanții pentru creditele bancare contractate de autoritățile administrației publice locale sau de operatori, fiind inalienabile, imprescriptibile și insesizabile. |

În conformitate cu prevederile legislației în vigoare, procedura de inventariere, evaluare, delimitare, transmitere a bunurilor este structurată pe mai multe etape, după cum urmează:

**a) Inventarierea**

Inventarierea este un procedeu de control şi autentificare documentară a existenţei elementelor de activ şi datorii în expresie cantitativ-valorică, care aparţin şi/sau se află în gestiunea temporară a entităţii la data efectuării acesteia.

Inventarierea se efectuează în conformitate cu Regulamentul privind inventarierea aprobat prin Ordinul Ministerului Finanțelor nr.60 din 29.05.2012.

În cadrul inventarierii:

* se stabileşte existenţa efectivă a elementelor de activ şi datorii (imobilizărilor necorporale şi corporale, investiţiilor financiare, stocurilor, mijloacelor băneşti din casierie şi conturile curente în instituțiile financiare , documentelor băneşti, creanţelor şi datoriilor);
* se verifică integritatea activelor prin compararea existenţei efective a acestora cu datele contabilităţii;
* se constată creanţele compromise şi datoriile cu termenul de prescripţie expirat;
* se constată bunurile neutilizate în activitatea întreprinderii;
* se verifică condiţiile de întreţinere şi păstrare a maşinilor, utilajelor şi a altor imobilizări corporale, precum şi respectarea regulilor şi condiţiilor de păstrare a stocurilor, mijloacelor şi documentelor băneşti.

Inventarierii generale trebuie supuse toate tipurile de bunuri ale entităţii care cuprind:

* bunuri ce aparţin entităţii (imobilizările necorporale şi corporale, stocuri, titluri de valoare, mijloace şi documente băneşti, etc.);
* bunuri ce nu aparţin entităţii, dar se află în gestiunea acesteia (imobilizările necorporale şi corporale primite în gestiune (concesiune), primite pentru instalare, bunuri primite la păstrare, primite în arendă (locațiune) etc.);
* bunuri neînregistrate (necontabilizate) din diferite motive.

Responsabilitatea pentru efectuarea inventarierii îi revine conducătorului entităţii.

Conducătorul entităţii va sigura:

* constituirea comisiei de inventariere;
* stabilirea subdiviziunilor şi termenele de efectuare a inventarierii;
* existenţa numerelor de inventar pentru obiectele de imobilizări corporale aflate în exploatare;
* participarea specialiştilor în domeniu la identificarea bunurilor supuse inventarierii din cadrul entităţii sau din exterior la solicitarea comisiei de inventariere pentru aprecierea denumirii, calităţii, stării, cantităţii, etc. cu întocmirea listelor de inventariere (procesului-verbal) a bunurilor verificate;
* dotarea comisiei de inventariere cu un număr suficient de aparate şi instrumente adecvate pentru măsurare, cântărire etc., cu mijloace de identificare (hărți, proiecte tehnice, pașapoarte tehnice, cataloage, mostre etc.);

Conducătorul entităţii numeşte prin Ordin (Dispoziţie) privind efectuarea inventarierii (Anexa 5) comisia de inventariere.

În componenţa comisiei de inventariere se includ:

* conducătorul entităţii sau altă persoană împuternicită (preşedintele comisiei);
* contabilul-şef sau altă persoană împuternicită;
* şefii subdiviziunilor (serviciilor) structurale;
* specialişti în domeniu.

Comisia de inventariere se constituie din cel puţin 3 persoane: preşedinte şi membrii comisiei. Inventarierea elementelor de activ şi datorii poate fi efectuată atât de către specialiştii entităţii, cât şi specialiști angajați în bază de contracte de prestări servicii. În componenţa comisiei de inventariere nu se includ gestionarii subdiviziunilor supuse inventarierii şi contabilii care ţin evidenţa subdiviziunii respective.

Comisia de inventariere:

* organizează efectuarea inventarierii;
* solicită obligatoriu, înainte de începerea inventarierii, întocmirea şi prezentarea de către fiecare gestionar a Declaraţiei (Anexa 6). Declaraţia se datează şi se semnează de către gestionar şi membrii comisiei de inventariere, care atestă că aceasta a fost datată şi semnată în prezenţa sa (lor);
* identifică toate locurile de existență a bunurilor supuse inventarierii;
* după finisarea inventarierii, examinează toate documentele (listele de inventariere, calculele etc.) şi procesul-verbal;
* examinează explicaţiile primite în scris de la gestionari, la care s-au constatat lipsuri şi/sau plusuri, bunuri deteriorate, precum şi alte nereguli şi/sau fraude şi prezintă propuneri privind modul de compensare a lipsurilor depistate şi prejudiciilor cauzate în urma deteriorării bunurilor.

Membrii comisiei de inventariere poartă responsabilitate conform legislaţiei în vigoare pentru încălcarea regulilor de efectuare a inventarierii (spre exemplu, pentru introducerea premeditată a datelor incorecte privind soldurile efective ale activelor şi datoriilor, în scopul tăinuirii lipsurilor sau a plusurilor acestora).

Elementele de activ şi datoriile supuse inventarierii se înscriu în liste de inventariere și alte formulare (formulare-tip), conform Regulamentului privind inventarierea. Listele de inventariere se completează manual, citeţ (cu cerneală sau pix) sau computerizat.

Listele de inventariere se întocmesc pe subdiviziuni şi bunuri în două exemplare, un exemplar pentru gestionar, al doilea exemplar pentru comisia de inventariere şi se semnează pe fiecare filă de membrii comisiei de inventariere şi de gestionar.

Se interzice de a introduce în listele de inventariere date din spusele gestionarilor sau conform datelor contabile, fără verificarea existenţei efective a elementelor de activ şi datoriilor.

Pentru bunurile primite în gestiune se întocmesc liste de inventariere separate în trei exemplare, care conţin informaţii cu privire la documente primare, cantitate, valoare şi alte informaţii utile. În termen de până la 3 zile lucrătoare după finisarea inventarierii aceste liste se transmit autorității publice locale cărora le aparţin bunurile (proprietarilor).

***Inventarierea imobilizărilor corporale*** se efectuează prin verificarea:

* dreptului de proprietate şi apartenenţa imobilizărilor corporale, prin identificarea titlurilor de proprietate, paşapoartelor tehnice, a dosarului şi schiţelor de amplasare a acestora, documentelor primare de intrare şi altor documente;
* documentelor primare aferente imobilizărilor necorporale şi corporale primite în concesiune; transmise sau primite în leasing operaţional (arendă, locaţiune), la păstrare şi/sau în folosinţă temporară.

La inventarierea imobilizărilor, comisia de inventariere efectuează controlul efectiv al acestora şi le înscrie în lista de inventariere „Lista de inventariere a imobilizărilor” (Anexa 7).

În cazul depistării imobilizărilor corporale neînregistrate în contabilitate sau indicării incorecte a datelor ce le caracterizează, comisia de inventariere trebuie să le includă în lista de inventariere separată.

Construcţiile în curs de execuţie, lucrările de proiectare-cercetare la construcţiile în curs de execuţie, precum şi lucrările de reparaţie capitală, se înscriu în lista de inventariere separată „Lista de inventariere a activelor în curs de execuţie” (Anexa 8).

Imobilizările corporale care nu sânt utilizate din diferite motive şi/sau care nu se supun restabilirii se includ într-o listă de inventariere separată cu indicarea motivelor care au cauzat neutilizarea lor (deteriorarea, uzura completă etc.) şi se transmit unității administrativ-teritoriale(proprietarilor), după caz, sau conducătorului entităţii, cu înaintarea propunerilor privind vânzarea, casarea sau reutilarea acestora.

***Rezultatele inventarierii*** se stabilesc prin compararea datelor înscrise în listele de inventariere cu cele contabile.

Diferenţele dintre rezultatele inventarierii şi datele contabile (constatarea lipsurilor și plusurilor) se înscriu în lista de inventariere „*Registru de verificare a rezultatelor inventarierii*” (Anexa 9)

Comisia de inventariere:

* solicită explicaţii scrise de la persoanele gestionare şi cele responsabile;
* stabileşte diferenţele dintre rezultatele inventarierii bunurilor şi datele contabile;
* elaborează propuneri privind înregistrarea rezultatelor inventarierii;
* înregistrează rezultatele inventarierii în procesul-verbal, care se semnează de către toţi membrii comisiei de inventariere, de către fiecare gestionar și contabilul care ţine evidenţa subdiviziunii.

*Procesul-verbal privind rezultatele inventarierii* conţine următoarele elemente: numele şi prenumele membrilor comisiei de inventariere;numărul şi data ordinului (dispoziţiei) de instituire a comisiei de inventariere;subdiviziunile supuse inventarierii, data începerii şi finalizării inventarierii;rezultatele inventarierii;propunerile comisiei de inventariere privind compensarea plusurilor şi lipsurilor constatate şi persoanele responsabile;valoarea bunurilor depreciate, fără mişcare, cu mişcare lentă;propunerile privind scoaterea din uz a bunurilor, sau trecerea dintr-o categorie în alta;constatările privind păstrarea, conservarea, depozitarea, asigurarea integrităţii bunurilor;alte aspecte.

În momentul finisării inventarierii, procesul-verbal al comisiei de inventariere, listele de inventariere, calculele şi alte documente se transmit în termen de 3 zile lucrătoare conducătorului entităţii și/sau autorității locale, după caz, în vederea informării şi luării deciziilor. Conducătorul entităţii, cu avizul contabilului-şef şi şefului serviciului juridic, și/sau autoritatea locală, după caz, ia decizia referitor la rezultatele inventarierii.

Rezultatele inventarierii vor fi înregistrate atât în evidenţa tehnico-operativă, cât şi în contabilitate, în termen de cel mult 5 zile lucrătoare de la data luării deciziei privind rezultatele inventarierii.

Plusurile constatate cu ocazia inventarierii se evaluează:

* imobilizările necorporale şi corporale, stocurile şi alte active curente – la valoarea justă la data constatării;
* creanţele, datoriile, mijloacele şi documentele băneşti – la valoarea nominală.

Lipsurile şi pierderile din deteriorarea bunurilor se evaluează:

* imobilizările necorporale şi corporale – la valoarea de bilanţ la momentul constatării acestora;
* stocurile şi alte active curente – la valoarea de bilanţ (cost efectiv, valoare de intrare, valoarea realizabilă netă);
* bunurile deteriorate parţial – la suma pierderilor efective stabilite de comisia de inventariere sau experţi independenţi;
* creanţele, datoriile, mijloacele şi documentele băneşti – la valoarea nominală.

**b)Evaluarea**

Evaluarea este procesul de determinare a valorii obiectului supus evaluării la o dată concretă, ținându-se cont de factorii fizici, economici, sociali şi de altă natură, care influenţează valoarea obiectului.

În procesul de reorganizare a **întreprinderilor municipale** sau de stat evaluarea bunurilor **este obligatorie**, conform art. 5 pct.4 din Legea cu privire la activitatea de evaluare nr. 989 din 18.04.2002.

Activitatea de evaluare se efectuează de către un evaluator (întreprinderea de evaluare sau evaluator individual) certificat de către instituțiile de certificare acreditate, în conformitate cu legislația in vigoare,în temeiul unui contract de prestare a serviciilor de evaluare, încheiat între evaluator şi beneficiar. Beneficiar poate fi atât întreprinderea municipală, cât şi autoritatea administraţiei publice locale.

Evaluării sunt supuse toate bunurile atât cele care vor fi transmise în capitalul social, cât și bunurile care vor fi transmise în gestiune operatorului.

Scopul procesului de evaluare este de a estima valoarea reală a activelor supuse evaluării, luând în considerare toţi factorii care afectează substanţial valoarea activelor.

Procesul de evaluare este constituit din următoarele etape principale:

* definirea misiunii de evaluare;
* colectarea şi analiza datelor
* aplicarea metodelor de evaluare;
* ajustarea valorilor şi estimarea valorii finale;
* elaborarea raportului de evaluare.

Evaluatorul este obligat să efectueze evaluarea în conformitate cu prevederile legislaţiei, cu standardele naţionale de evaluare şi cu contractul de prestare a serviciilor de evaluare.

Evaluarea bunurilor se finalizează cu întocmirea în mod obligatoriu a raportului de evaluare. ***Raportul de evaluare*** va conţine opinia clară şi neechivocă a evaluatorului privind valoarea obiectului evaluării.

În raportul de evaluare se indică:

* data întocmirii raportului;
* scopul evaluării;
* numele, prenumele (denumirea) beneficiarului şi datele de identificare;
* denumirea întreprinderii de evaluare şi datele de identificare;
* descrierea obiectelor supuse evaluării şi datele privind proprietarul acestora;
* data la care a fost estimată valoarea;
* tipul şi definiţia valorii estimate, care explică sensul noţiunii utilizate;
* lista standardelor, metodelor, datelor iniţiale (cu indicarea sursei de obţinere a lor), utilizate pentru evaluare, precum şi ipotezele evaluatorului, pe care se bazează evaluarea;
* etapele evaluării şi temeiul determinării valorii recomandate a obiectelor de evaluare, factorii restrictivi şi domeniul aplicării valorii estimate.

De asemenea, la raportul de evaluare se anexează: copia de pe certificatul de competență al evaluatorului care a efectuat evaluarea și copiile de pe actele, utilizate de evaluator, în baza cărora au fost determinate caracteristicile calitative şi cantitative ale obiectelor de evaluare.

Valoarea estimată indicată în raportul de evaluare, se consideră veridică şi se recomandă beneficiarului şi/sau utilizatorului serviciilor de evaluare în scopul menţionat în raportul de evaluare.

Evaluatorul poartă răspundere administrativă sau penală pentru falsificarea rezultatelor evaluării, nerespectarea principiilor de independenţă, de conştiinciozitate şi de confidenţialitate ale evaluării. În cazul depistării încălcărilor menţionate şi cauzării de prejudicii beneficiarului, întreprinderea de evaluare este obligată să le repare conform legislaţiei.

**c)Delimitarea bunurilor aferente serviciului de alimentare cu apă și de canalizare în bunuri ale domeniului public și bunuri ale domeniului privat ale unității administrativ-teritoriale.**

Importanța acestei delimitări se regăsește în art. 74-77 din Legea privind administraţia publică locală nr. 436 din 28.12.2008, Legea privind administrarea şi deetatizarea proprietăţii publice nr. 121 din 04.05.2007, Legea cu privire la proprietatea publică a unităților administrativ-teritoriale nr. 523 din 16.07.1999, Legea privind delimitarea proprietății publice nr. 29 din 05.04.2018.

Necesitatea acestei delimitări rezidă în regimul juridic diferit al bunurilor care fac parte din aceste două domenii: bunurile din domeniul public sunt supuse regimului de drept public, respectiv, bunurile din domeniul privat urmează regimul de drept privat.

După cum s-a menționat mai sus, sistemele publice de alimentare cu apă și de canalizare sunt parte componentă a infrastructurii tehnico-edilitare a unităților administrativ-teritoriale, sunt bunuri de interes și folosință publică și aparțin, prin natura lor sau potrivit legii, domeniului public al unităților administrativ-teritoriale, fiind supuse regimului juridic al proprietății publice.

Aceste bunuri sunt enumerate expres în Legea nr. 303 din 13.12.2013:

Sistemul public de alimentare cu apă cuprinde următoarele componente: captări, aducţiuni, staţii de tratare, staţii de pompare cu sau fără hidrofor, rezervoare de înmagazinare, reţele publice de transport al apei, reţele publice de distribuţie a apei.

Sistemul public de canalizare cuprinde, în special, următoarele componente: reţele publice de canalizare, staţii de pompare, staţii de epurare, colectoare de evacuare spre emisar.

De asemenea, terenurile aflate în proprietatea unității administrativ-teritoriale pe care se află construcţiile şi instalaţiile/reţelele aferente serviciilor publice de alimentare cu apă potabilă şi de canalizare constituie domeniul public al unității administrativ-teritoriale.

Din domeniul privat al unităţii administrativ-teritoriale fac parte bunurile care, prin lege sau în modul stabilit de lege nu sunt trecute în domeniul public. Altfel spus, toate bunurile, cu excepția celor enumerate mai sus.

**d) Identificarea bunurilor care vor fi aduse ca aport la capitalul social al societății comerciale**

Doar bunuri din domeniul privat al unității administrativ-teritoriale pot fi aduse ca aport la constituirea societății comerciale. Prin urmare, din bunurile domeniului privat vor fi identificate bunurile care vor fi transmise în capitalul social al viitorului Operator Regional.

**e) Transmiterea în gestiune(concesiune) a infrastructurii aferente furnizării/prestării serviciului către Operatorul Regional**

Această acțiune va fi desfășurată în momentul semnării contractului de delegare a gestiunii, prin care unitatea administrativ-teritorială va transmite dreptul și obligația privind furnizarea/prestarea serviciului de alimentare cu apă și de canalizare Operatorului Regional, inclusiv exploatarea infrastructurii tehnico-edilitare aferente. Aceste bunuri vor constitui inventarul bunurilor mobile și imobile, aparținând domeniului public/privat al unității administrativ-teritoriale, anexă la contractul de delegare a gestiunii serviciului, conform art. 13 alin. (7) lit. c) din Legea nr. 303 din 13.12.2013.

***4. Adoptarea deciziilor consiliilor locale/consiliilor raionale privind înființarea Operatorului Regional***

Prin această decizie se va aproba de către viitorii fondatori ai Operatorului Regional: înființarea Operatorului Regional; participarea la capitalul social; aprobarea actului de constituire; desemnarea reprezentanților care vor semna actul de constituire; desemnarea persoanei care va reprezenta interesele unității administrativ-teritoriale în Adunarea generală a Operatorului Regional etc.

Decizie-model privind înființarea Operatorului Regional se prezintă în anexa nr. 10.

Decizie-model privind reorganizarea Întreprinderii Municipale în societate pe acțiuni se prezintă în anexa nr. 11.

***5. Semnarea actului de constituire al Operatorului Regional***

Reprezentanții unităților administrativ-teritoriale(de regulă primaii/președinții raionului) împuterniciți prin decizie de consiliu local/consiliu raional vor semna actele de constituire ale Operatorului Regional.

***6. Solicitarea de înregistrare a societății comerciale la Agenția Servicii Publice, Departamentul înregistrare și licențiere a unităților de drept.***

În vederea dobândirii capacității juridice, care atestă calitatea de subiect de drepturi și obligații, societatea comercială urmează a fi înregistrată la structura teritorială a Agenției Servicii Publice în a cărei rază de deservire se află sediul acesteia.

Potrivit art. 7 alin. (1) din Legea privind înregistrarea de stat a persoanelor juridice și a întreprinzătorilor individuali nr. 220 din 19.10.2007, întru înregistrarea legală a societății comerciale se depun următoarele documente:

a) cererea de înregistrare;

b) hotărârea de constituire şi actele de constituire ale persoanei juridice, în două exemplare;

c)documentul ce confirmă achitarea taxei de înregistrare.

În momentul primirii, registratorul verifică cererea şi documentele depuse pentru înregistrare în vederea corespunderii acestora cerinţelor stabilite de lege, obţine avizele şi informaţiile necesare pentru înregistrare de la autorităţile publice, respectiv adoptă decizia de înregistrare sau decizia motivată de respingere a înregistrării.

Societatea comercială se consideră legal constituită la data adoptării deciziei de înregistrare. În rezultatul înregistrării în Registrul de stat al persoanelor juridice și întreprinzătorilor individuali, societatea comercială va primi, un număr de identificare de stat (IDNO). Acesta va constitui codul fiscal al societății, care se indică, de asemenea, pe foaia de titlu a actelor de constituire.

***7. Înregistrarea de stat a valorilor mobiliare plasate la înfiinţarea societăţii pe acţiuni.***

Această activitate este obligatorie doar în cazul în care Operatorul Regional este societate pe acțiuni și reprezintă etapa finală, prin care fondatorul/reprezentantul legal se adresează Comisiei Naționale a Pieței Financiare în vederea înregistrării de stat a acțiunilor plasate la înființarea societății pe acțiuni.

În conformitate cu prevederile art. 38 din Legea nr. 1134-XIII din 02.04.1997 şi Hotărârea CNPF nr. 13/10 din 13.03.2018 cu privire la aprobarea Instrucţiunii privind etapele, termenele, modul și procedurile de înregistrare a valorilor mobiliare urmează să fie prezentate următoarele documente:

1. cererea de înregistrare a acţiunilor plasate la înfiinţarea societăţii pe acţiuni;
2. actele de constituire ale emitentului (copii legalizate de notar sau de organul înregistrării de stat);
3. procesul-verbal al adunării fondatorilor, autentificat în conformitate cu prevederile art.64 alin.(1) din Legea nr.1134-XIII din 2 aprilie 1997;
4. lista subscriitorilor (fondatorilor) emitentului în 2 exemplare (în original);
5. contractul privind ţinerea registrului deţinătorilor de valori mobiliare, iar din data emiterii de către Banca Naţională a Moldovei a deciziei privind iniţierea activităţii Depozitarul Central –documentul, care atestă prestarea serviciilor emitentului prevăzute la art.5 alin.(2) din Legea nr.234 din 3 octombrie 2016 cu privire la Depozitarul central unic al valorilor mobiliare, în conformitate cu actele normative ce reglementează activitatea Depozitarului Central (copie);
6. declaraţia pe propria răspundere a emitentului (în original);
7. confirmarea eliberată de instituţia bancară privind depunerea mijloacelor băneşti în contul achitării acţiunilor plasate la înfiinţarea emitentului (certificatul bancar în original);
8. în cazul existenţei aporturilor nebăneşti, cu excepţia cazurilor prevăzute la subpct.9), se prezintă actul de transmitere (primire-predare) către emitent a aporturilor nebăneşti în contul achitării acţiunilor subscrise, decizia adunării de constituire privind aprobarea valorii aporturilor nebăneşti şi raportul de evaluare a valorii de piaţă a acestor aporturi întocmit de o întreprindere de evaluare care nu este persoană afiliată a emitentului;
9. în cazul în care emitentul este constituit în urma reorganizării persoanei juridice, suplimentar se prezintă hotărârea de reorganizare, bilanţul de reorganizare şi actul de primire-predare, aprobate de organul de conducere competent;
10. în cazul în care emitentul este constituit cu capital integral sau parțial de stat sau al unității administrativ-teritoriale sau în urma reorganizării întreprinderilor de stat și a întreprinderilor municipale, suplimentar se prezintă Hotărârea Guvernului Republicii Moldova sau decizia autorității administrației publice locale, adoptată în temeiul prevederilor Legii nr.121-XVI din 4 mai 2007 privind administrarea şi deetatizarea proprietăţii publice (în continuare – Legea nr.121-XVI din 4 mai 2007) și a Legii nr.246 din 23 noiembrie 2017 cu privire la întreprinderea de stat și întreprinderea municipală, precum și raportul de evaluare a patrimoniului întreprinderii respective, întocmit de o întreprindere de evaluare (în cazul reorganizării);
11. documentele ce confirmă înregistrarea după emitent a bunurilor mobiliare şi imobiliare, predate de către fondatori în calitate de aport pentru formarea capitalului social şi care se supun înregistrării în conformitate cu legislaţia;
12. situațiile financiare ale emitentului la ultima dată de raportare, dacă data înregistrării de stat precede termenul concret de prezentare a situațiilor financiare către organul de statistică (copie);
13. ordinul(ele) de plată privind achitarea taxelor și plăților (copie);
14. în cazurile prevăzute de legislația din domeniul concurenței, decizia de autorizare a Consiliului Concurenței sau Declarația pe proprie răspundere precum că operațiunea nu constituie concentrare economică în sensul legislației din domeniul concurenței.

## Etapa III. Delegarea gestiunii serviciilor publice de alimentare cu apă și de canalizare

Activitățile necesare delegării gestiunii serviciilor publice de alimentare cu apă și de canalizare către Operatorul Regional sunt în competența autorităților deliberative din unitățile administrativ-teritoriale. Astfel, consiliile locale sunt responsabile pentru:

* Elaborarea unui studiu de specialitate privind stabilirea indicatorilor de performanţă ai serviciului furnizat/prestat consumatorilor
* Elaborarea Regulamentului de organizare şi funcționare și a Caietului de sarcini pentru serviciul de alimentare cu apă și de canalizare;
* Întocmirea şi aprobarea inventarului bunurilor mobile şi imobile, proprietate publică sau privată a unităţilor administrativ-teritoriale aferente serviciului furnizat;
* Aprobarea și semnarea contractului de delegare a gestiunii serviciului public de alimentare cu apă și de canalizare.

În procesul de delegare a gestiunii serviciului către Operatorul Regional trebuie avute în vedere următoarele activități:

***1. Întocmirea unui studiu de specialitate privind stabilirea indicatorilor de performanţă ai serviciului furnizat/prestat consumatorilor***

Autoritățile publice locale vor dispune elaborarea studiului de specialitate privind stabilirea indicatorilor de performanță ai serviciului public de alimentare cu apă și de canalizare.

Acest document poate fi elaborat fie odată cu studiul de oportunitate, fie în procesul de delegare a gestiunii serviciului către Operatorul Regional.

|  |
| --- |
| Potrivit art. 30 alin. (2) din Legea privind serviciul public de alimentare cu apă şi de canalizare nr. 303 din 13 decembrie 2013:  *"Indicatorii de performanță ai serviciului furnizat/prestat consumatorilor se aprobă de autoritățile administrației publice locale, în funcție de necesitățile consumatorilor, de starea tehnică a sistemelor de alimentare cu apă și de canalizare și de eficiența acestora, cu respectarea indicatorilor de performanță minimali prevăzuți în Regulamentul-cadru privind indicatorii de performanță ai serviciului public de alimentare cu apă şi de canalizare, respectiv în Caietul de sarcini-cadru al serviciului de alimentare cu apă și de canalizare."* |

Studiu de specialitate model privind indicatorii de performanță se prezintă în anexa12.

***2. Elaborarea Regulamentului de organizare și funcţionare a serviciului public de alimentare cu apă și de canalizare şi a Caietului de sarcini privind furnizarea/prestarea serviciului***

|  |
| --- |
| **Regulamentul de organizare și funcționare a serviciului public de alimentare cu apă și de canalizare** stabileşte cadrul juridic unitar privind funcţionarea serviciului de alimentare cu apă și de canalizare, definind condiţiile-cadru şi modalităţile ce trebuie îndeplinite pentru asigurarea serviciului, precum şi relaţiile dintre operatorii şi consumatorii acestui serviciu. De asemenea, prevederile Regulamentului se aplică la proiectarea, executarea, recepţionarea, exploatarea şi întreţinerea instalaţiilor din sistemul public de alimentare cu apă și de canalizare. |
| **Caietul de sarcini privind furnizarea/prestarea serviciului** stabileşte condiţiile de desfăşurare a activităţilor specifice serviciului de alimentare cu apa şi de canalizare, stabilind nivelurile de calitate şi condiţiile tehnice necesare funcționarii acestui serviciu în condiţii de eficiență şi siguranță. |

Fiecare unitatea administrativ-teritorială va completa Regulamentul de organizare și funcționare a serviciului public de alimentare cu apă și de canalizare și Caietul de sarcini privind furnizarea/prestarea serviciului. În present aceste acte normative sunt în proces de elaborare de către Agenția Natională de Reglementare în Energetică.

***3. Adoptarea de decizii ale consiliilor locale/consiliile raionale privind delegarea gestiunii serviciului de alimentare cu apă și de canalizare prin atribuirea directă a contractului de delegare a gestiunii către Operatorul Regional, inclusiv aprobarea Contractului de delegare a gestiunii cu anexele obligatorii***

|  |
| --- |
| Potrivit art. 4 din Legea privind serviciul public de alimentare cu apă şi de canalizare nr. 303 din 13 decembrie 2013 **contractul de delegare a gestiunii** este un act juridic încheiat în formă scrisă, prin care unitățile administrativ-teritoriale atribuie, pe o perioadă determinată, unui operator/unor operatori, care acționează pe riscul și răspunderea proprie, dreptul și obligația de a furniza/presta serviciul public de alimentare cu apă și de canalizare, integral sau, după caz, numai unele activități specifice acestuia, inclusiv dreptul şi obligaţia de a administra şi de a exploata infrastructura tehnico-edilitară­­ aferentă serviciului furnizat/prestat sau activităţii efectuate, în schimbul unei redevenţe. Contractul de delegare a gestiunii este contract administrativ și cade sub incidența prevederilor Codului administrativ al Republicii Moldova. |

Contractul de delegare a gestiunii este principalul document între părțile semnatare, unde sunt enumerate drepturile și obligațiile autorității publice locale, pe de o parte, și ale Operatorului Regional, pe de altă parte, privind organizarea și funcționarea serviciului public de alimentare cu apă și de canalizare.

Obiectul contractului de delegare a gestiunii serviciului public de alimentare cu apă și de canalizare îl constituie:

* dreptul exclusiv de a furniza/presta serviciile publice de alimentare cu apă și de canalizare în cadrul ariei de competență teritorială a autorității publice;
* dreptul exclusiv de a exploata, întreține și administra bunurile delegate, precum și investițiile privind reabilitarea și dezvoltarea acestora.

|  |
| --- |
| Conform art. 13 alin. (2) din Legea nr. 303 din 13.12.2013, procedurile de atribuire a contractelor de delegare a gestiunii sunt **licitația publică** și **negocierea directă**, organizate în baza Procedurii-cadru privind organizarea, derularea și atribuirea contractelor de delegare a gestiunii serviciului public de alimentare cu apă şi de canalizare, aprobată de Guvern. |

Prin excepția instituită în art. 13 alin. (12) din Legea nr. 303 din 13.12.2013, contractul de delegare a gestiunii poate fi atribuit direct(fără organizarea licitației publice) următorilor operatori regionali/operatori cu capital integral public:

* + 1. societăți comerciale înființate de autoritățile administrației publice locale, care furnizează/prestează serviciul public de alimentare cu apă și de canalizare, cu capital social deținut integral de unitățile administrativ-teritoriale;
    2. societăți comerciale care furnizează/prestează serviciul public de alimentare cu apă și de canalizare, înființate în urma reorganizării întreprinderilor municipale, al căror capital social este deținut integral, în calitate de proprietar, de unitățile administrativ-teritoriale. Existența capitalului privat în capitalul social al operatorului regional/operatorului este exclusă, în acest caz.

Prin urmare, în cazul în care Operatorul Regional este o societate comercială cu capital social integral al unităților administrativ-teritoriale, delegarea gestiunii serviciului de alimentare cu apă și de canalizare se face prin atribuire directă a contractului de delegare a gestiunii, fără organizarea procedurilor de licitație publică.

|  |
| --- |
| Potrivit art. 13 alin. (7) din Legea nr. 303 din 13.12.2013, contractul de delegare a gestiunii este însoțit obligatoriu de următoarele anexe:   1. caietul de sarcini privind furnizarea/prestarea serviciului, care stabileşte condiţiile de desfăşurare a activităţilor specifice serviciului de alimentare cu apă şi de canalizare, stabilind nivelurile de calitate şi condiţiile tehnice necesare funcţionării acestui serviciu în condiţii de eficienţă şi siguranţă; 2. regulamentul de organizare și funcționare a serviciului, care stabilește cadrul juridic unitar privind funcționarea serviciului de alimentare cu apă și de canalizare, definind condițiile și modalitățile ce trebuie îndeplinite pentru asigurarea serviciului, precum și relațiile dintre operator și consumatorii acestor servicii; 3. inventarul bunurilor mobile şi imobile, proprietate publică sau privată a unităţilor administrativ-teritoriale aferente serviciului furnizat; 4. procesul-verbal de predare-preluare a bunurilor prevăzute la lit. c). |

Decizie privind delegarea gestiunii serviciului de alimentare cu apă și de canalizare prin atribuirea directă a contractului de delegare a gestiunii în anexa nr. 13

Contract de delegare a gestiunii model se găsește în anexa nr. 14.

Inventarul bunurilor mobile şi imobile, proprietate publică sau privată a unităţilor administrativ-teritoriale aferente serviciului furnizat se găsește în anexa nr. 15.

Procesul-verbal de predare-preluare a bunurilor se găsește în anexa nr. 16

***4. Semnarea Contractului de delegare a gestiunii serviciului de alimentare cu apă și de canalizare***

Contractul de delegare a gestiunii serviciului de alimentare cu apă și de canalizare este semnat de reprezentantul unității administrativ-teritoriale(de regulă, primarul sau președintele raionului), împuternicit prin decizia consiliului local/consiliului raional.

|  |
| --- |
| În cadrul acestui proces este recomandabil ca negocierea să fie unitară și să se semneze un singur contract de delegare a gestiunii de către toate unitățile administrativ-teritoriale, contractul având clauze și anexe specifice pentru fiecare unitate administrativ-teritorială. |

# Anexe.

Anexa 1: Studiu de oportunitate.

Anexa 2: Decizie privind aprobarea Studiului de oportunitate.

Anexa 3: Acte de constituire model pentru societatea pe acțiuni.

Anexa 4: Acte de constituire model pentru societatea cu răspundere limitată.

Anexa 5: Ordin privind efectuarea inventarierii.

Anexa 6: Declaraţia persoanei gestionare.

Anexa 7: Lista de inventariere a imobilizărilor.

Anexa 8: Lista de inventariere a activelor în curs de execuţie.

Anexa 9: Registru de verificare a rezultatelor inventarierii.

Anexa 10: Decizie-model privind înființarea Operatorului Regional.

Anexa 11: Decizie-model privind reorganizarea Întreprinderii Municipale în Societate pe Acțiuni.

Anexa 12: Studiu de specialitate model privind indicatorii de performanță.

Anexa 13: Decizie privind delegarea gestiunii serviciului de alimentare cu apă și de canalizare prin atribuirea directă a contractului de delegare a gestiunii.

Anexa 14: Contract de delegare a gestiunii model.

Anexa 15: Inventarul bunurilor mobile şi imobile, proprietate publică sau privată a unităţilor administrativ-teritoriale aferente serviciului furnizat.

Anexa 16: Procesul-verbal de predare-preluare a bunurilor.